REPUBLIKA SRBIJA

NARODNA SKUPŠTINA

Odbor za rad, socijalna pitanja,

društvenu uključenost

i smanjenje siromaštva

17 Broj:

08. mart 2016. godine

B e o g r a d

I N F O R M A C I J A

O JAVNOM SLUŠANjU ODBORA ZA RAD, SOCIJALNA PITANjA,

DRUŠTVENU UKLjUČENOST I SMANjENjE SIROMAŠTVA,

ODRŽANOM 25. FEBRUARA 2016. GODINE

U zgradi Narodne skupštine je 26. februara 2016. godine, održano javno slušanje na temu „Dualno obrazovanje u funkciji boljeg zapošljavanja – za i protiv“, u organizaciji Odbora za rad, socijalna pitanja, društvenu uključenost i smanjenje siromaštva.

Javnom slušanju su u svojstvu govornika prisustvovali: Vesna Rakonjac, predsednica Odbora za rad, socijalna pitanja, društvenu uključenost i smanjenje siromaštva, Dragica Ivanović, načelnica u Ministarstvu za rad, zapošljavanje, boračka i socijalna pitanja, Radovan Živković, rukovodilac Grupe za stručno obrazovanje u Ministarstvu prosvete, nauke i tehnološkog razvoja, Tanja Ilić, rukovodilac Centra za dodatno obrazovanje i obuku Nacionalne službe za zapošljavanje i Mirjana Kovačević, direktorka Centra za edukaciju Privredne komore Srbije.

Javnom slušanju su prisustvovali sledeći narodni poslanici: Milanka Jevtović Vukojičić (članica Odbora za rad, socijalna pitanja, društvenu uključenost i smanjenje siromaštva) i Branko Đurović (zamenik člana Odbora za rad, socijalna pitanja, društvenu uključenost i smanjenje siromaštva), Marko Atlagić i Milena Bićanin (članovi Odbora za obrazovanje, nauku, tehnološki razvoj i informatičko društvo) i Vesna Marković.

Ostali učesnici javnog slušanja su bili: Tanja Mihajlović i Jelena Radić, savetnice u Centru za edukaciju Privredne komore Beograd, Predrag Vukićević, predsednik Regionalne privredne komore Kruševac, Siniša Bundalo, Privredna komora malih i srednjih preduzeća, Predag Marković, direktor filijale Nacionalne službe za zapošljavanje Kruševac, Boban Matić, direktor filijale Nacionalne službe za zapošljavanje Niš, Tatjana Vidović, direktorka filijale Nacionalne službe za zapošljavanje Novi Sad, Jelena Kostić, direktorka filijale Nacionalne službe za zapošljavanje Pirot, Marčela Vuinac Obućina, načelnica Odeljenja za dodatno obrazovanje i obuku filijale Nacionalne službe za zapošljavanje Beograd, Zoran Acković, načelnik Školske uprave Kruševac, Milan Joksimović, načelnik Školske uprave Beograd, Siniša Kojić, direktor Politehničke škole u Kragujevcu, Jesenka Čvoro iz Ministarstva za rad, zapošljavanje, boračka i socijalna pitanja, Danica Belić, projektni menadžer GIZ (Nemačka organizacija za međunarodnu saradnju), Saša Hadžiahmetović i Aleksandra Popović iz Fondacije Konrad Adenauer.

Otvarajući javno slušanje, predsednica je rekla da je ideja dualnog obrazovanja u Srbiji, proizašla iz potrebe da se obrazovni sistem što više prilagodi potrebama privrede. Ono je patentirano u Nemačkoj, nakon čega je uvedeno u mnoge druge zemlje, između ostalog i u Austriju, gde je dalo vrlo dobre rezultate. Nedavno je predsednica primila delegaciju Austrije, na čijem čelu je bio predsednik Odbora za rad i socijalna pitanja Austrijskog parlamenta, kad je, između ostalog, tema bila i dualno obrazovanje. Očekujemo da u narednom periodu čujemo njihova iskustva, kako bi nam to pomoglo u što boljoj implementaciji ovog modela kod nas.

Navodeći Nemačku kao primer, rekla je da tamo više od 80% đaka, koji se školuju po modelu dualnog obrazovanja, posao nađe upravo kod poslodavca kod kog je imalo praksu. Slično je u Švajcarskoj i Austriji, gde u sistemu ovakvog školovanja ima i po 150 obrazovnih profila.

Podsetila je da dualni model populariše trogodišnje škole, koje kod nas poslednjih godina imaju manju popularnost, a u pitanju su uglavnom zanatska zanimanja, koja nama upravo i nedostaju. Osim toga, u budućnosti bi ovaj model trebalo da se prenese i na druge profile u oblasti poljoprivrede, tekstila i drugih grana privrede, što će biti zanimljivo i za buduće investitore.

Naglasila je da je u Srbiji ovo još uvek pilot projekat, a gosti će govoriti o tome u koliko je škola do sad uveden, kako bi trebalo ovaj sistem uskladiti sa privredom, kakvo će znanje učenici steći kroz praktičnu nastavu i koje kompanije su spremne da ih angažuju.

Dragica Ivanović, načelnica u Ministarstvu za rad, zapošljavanje, boračka i socijalna pitanja, osvrnula se najpre na određene karakteristike tržišta rada u Srbiji, rekavši da su indikatori dosta nepovoljni. Naime, postoji veliki deficit znanja, veština i kompetencija, kao i neusklađenost ponude i potražnje na tržištu rada, odnosno, nedostatak kvalifikovane radne snage koja je potrebna poslodavcima. Ni danas veliki deo populacije ne završi osnovno obrazovanje, a prema podacima iz 2010. godine, bilo je 10% onih koji nisu završili osnovnu školu. Trenutno je situacija malo povoljnija – u Izveštaju o napretku za 2015. godinu stoji da 8, 5% populacije nije završilo osnovnu školu. Ovo se sve reflektuje na Nacionalnu službu za zapošljavanje, pa tako 1/3 lica koja se nađe na evidenciji, nema ni zanimanje, ni struku. Preko 50% onih na evidenciji su lica sa srednjim obrazovanjem, ali su to često zastarela znanja i suficitarna zanimanja, za koja poslodavci nemaju interesovanja. Svega oko 14% čine lica sa visokim obrazovanjem. Veliki probelam predstavlja i nedostatak radnog iskustva, pogotovo kad su mladi u pitanju, pa tako oko 2/3 mladih, do 30 godina starosti, nema radno iskustvo, što predstavlja otežavajuću okolnost u pronalaženju posla.

Pomenute katrakteristike ukazuju na to da je unapređenje ljudskog kapitala, jedan od strateških ciljeva politike zapošljavanja, jer predstavlja ključni faktor i ekonomskog i društvenog razvoja. Uz sve to, važno je znati šta je to što traže poslodavci, imajući u vidu da se privreda menja, kao i tehnologija rada. U tom smislu, Nacionalna služba u poslednjih pet godina sprovodi istraživanje poslodavaca, na uzorku od oko sedam hiljada privrednih subjekata, u osam sektora, na nacionalnom i lokalnom nivou. Ovo istraživanje predstavlja i osnov za kreiranje aktivnih mera politike zapošljavanja, odnosno za izradu kataloga obuka. Međutim, važno je preduprediti situaciju u kojoj mladi, kad izađu iz sistema obrazovanja, dugo traže posao i da već u startu izdvajaju velika sredstva za mere aktivne politike, kako bi povećali mogućnost zapošljavanja. Naprotiv, mladima treba da bude olakšan prelaz iz sveta obrazovanja u svet zapošljavanja, tako da odmah po završetku školovanja imaju mogućnost zaposlenja kod poslodavca. U tom smislu je važno da i privreda bude uključena, kako bi bilo jasnije koji obrazovni profili postoje, da li postoji potreba za tim da se određeni obrazovni profili inoviraju, da se uvode novi, ili da se kroz dualni princip praktični deo nastave unapredi.

Istakla je da je za uvođenje dualnog obrazovanja svakako najvažnije privući poslodavce, jer su oni najznačajniji resusrs u smislu osposobljavanja i prakse, koji nakon završetka školovanja, nezaposlenim licima pružaju mogućnosti za zapošljavanje.

Radovan Živković, rukovodilac Grupe za stručno obrazovanje u Ministarstvu prosvete, nauke i tehnološkog razvoja, izrazio je nadu da će ovo javno slušanje pomoći da započeti procesi budu produktivni i da za nekoliko godina budu zabeleženi pozitivni rezultati. Tema dualnog obrazovanja je vrlo široka, ali ako se pođe od globalnog pogleda, aktuelna je problematika koja se odnosi na poslodavce i njihovo izražavanje nezadovoljstva povodom kvaliteta veština mladih ljudi na tržištu rada. Ovo nije tipično samo za Srbiju, već se dešava i u razvijenom svetu, što nikako ne treba da služi kao opravdanje, već samo kao referenca koja govori u prilog tome da tehnologija napreduje mnogo brže, nego što oblast obrazovanja može da isprati. Primeri iz Nemačke, Švajcarske, Austrije itd. pokazuju da je ovaj vid obrazovanja uspešan upravo zbog toga što su tehnologija i industrija u tim zemljama na visokom nivou, što pruža više mogućnosti za saradnju.

Kad je u pitanju dualno, ili tzv. kooperativno obrazovanje u Srbiji, objasnio je da ćemo već u junu imati prve maturante u profilima zasnovanim na ovom modelu. U pitanju su za sad tri programa: električar, bravar-zavarivač i industrijski mehaničar, u deset škola u Srbiji, a od naredne školske godine će ih biti u 14. Rade se monitoring ovog procesa i procena adekvatnosti, i onoga što traže poslodavci i onoga što nude škole.

Istakao je da je prilikom ulaska u čitav ovaj proces, potrebno obratiti pažnju na kvalitet, kako dobra ideja, usled nespremnosti, ne bi bila obesmišljena. Takođe, radna mesta za učenike bi trebalo da budu akreditovana i adekvatna za sticanje određenih praktičnih veština, a sa druge strane, škole treba da ispunjavaju sve uslove i da opšte-obrazovni, teoretski deo, bude na zavidnom nivou. Još jednu temu predstavljaju instruktori, tj. lica koja u kompanijama pomažu učenicima da veštine steknu na odgovarajući način.

Na kraju je rekao da je oformljen tim, koji bi trebalo da osmisli naš originalni model, ali inspirisan dualnim obrazovanjem koje dolazi iz Nemačke i Austrije, i doprinese da se on ovde dobro sprovodi.

Tanja Ilić, rukovodilac Centra za dodatno obrazovanje i obuku Nacionalne službe za zapošljavanje, rekla je da ova ustanova, koja je uključena i u svet obrazovanja i u svet rada, podržava ideju i nameru da se formalni sistem obrazovanja modernizuje i da se prilagodi pojedincima i tržištu rada. Poslednjih godina se u ovom sistemu dešavaju pozitivne promene, pre svega u srednjem stručnom obrazovanju, gde je veliki značaj dat učenju zasnovanom na razvoju ishoda i kometencija, a što podrazumeva praktične veštine.

Kad su u pitanju nepovoljna obrazovna i starosna struktura, i ona je iznela podatak da od ukupnog broja nezaposlenih mladih, do 30 godina starosti, a koji se nalaze na evidenciji Nacionalne službe, oko 62% nema radnog iskustva. Razlozi za to se mogu naći u više faktora, a ono što poslodavci navode jeste da ovi mladi nemaju adekvatna primenljiva znanja, veštine i kompetencije, koji su neophodni na tržištu rada; zastarelost znanja, posebno kod onih koji se na evidenciji nalaze duže od 12 meseci; nedostatak adekvatnih radnih navika; nedostatak određenih veština, van stručnog znanja itd. Takođe, evidentno je da sistem školuje lica za zanimanja koja su već sad suficitarna. S druge strane, može se konstatovati da nema ni adekvatnih radnih mesta, odnosno, ponuda na tržištu rada.

Rekla je da Nacionalna služba ima već dugu tradiciju organizacije i realizacije različitih obrazovnih programa i mera namenjenih nezaposlenima, a radi sticanja znanja, veština i kompetencija, u cilju povećavanja zapošljivosti i konkurentnosti na tržištu rada. Oni su namenjeni i poslodavcima, radi obezbeđivanja adekvatnih kadrova. Cilj je ovih programa i obuka da se kroz organizovanu praksu, usvoje primenljiva, stručna, praktična i konkretna znanja, veštine i kompetencije, da se usvoje radne navike, kao i da se povećaju nivo odgovornosti i samostalnost u radu. Takođe, od poslodavaca se očekuje određeni nivo kvaliteta usluge.

Istakla je da je praksa vrlo bitna, pa tako svaki od programa podrazumeva do 80% praktične nastave, dok ostatak ide na teorijsku nastavu, između kojih sve vreme ima interakcije, kako bi se polaznici što pre osposobili i teorijski i praktično. Ovakav način daje dobre rezultate – poslodavci su do sad pokazali zainteresovanost za to da sami rade planove i programe (s obzirom na to da znaju šta im je potrebno), a Nacionalna služba im pruža stručnu pomoć pri definisanju – tako da se obuke uspešno završavaju i za rezultat često imaju zapošljavanje tih lica.

Drugi oblik predstavljaju obuke za tržište rada, a na osnovu njegovog praćenja, kao i na osnovu potreba i prognoza na tržištu rada, izrađuje se katalog obuka, za obuke u obrazovnim ustanovama iz neformalnog sistema obrazovanja. Kao najtraženiji su se pokazali znanje stranih jezika i informatike. Osim toga su tražene pojedine stručne obuke, npr. za kuvare, poslastičare, zavarivače itd.

Ponovila je da svi programi podrazumevaju primenljivo, praktično, konkretno znanje, umeće, samostalnost i odgovornost. Zanimljivi su i programi radnog angažovanja, kroz programe stručne prakse i pripravništva, a oni zapravo predstavljaju nastavak školovanja. Naime, kada nezaposlena lica, pogotovo mladi, dospeju na evidenciju, potrebno im je da steknu prvo radno iskustvo, tako da u okviru ovih programa, otprilike šest meseci, uz rad mentora, kod poslodavaca stiču praktična znanja, tj. uče kako da teorijska znanja koja već imaju, primenjuju u praksi. Ovi programi su uglavnom dosta uspešni, ali i tu ima prostora za podizanje kvaliteta. Npr. u procesima učenja koji se dešavaju u realnim situacijama, posebno kad su u pitanju obuke, može se naići na prepreke, u tom smislu da planirani sadržaj obuke i dinamika, ponekad ne mogu da se sprovedu do kraja, usled nepredviđenih okolnosti. Stoga bi trebalo praviti simulacije različitih radnih uslova i situacija, kako bi se postigla što veća kontrola u okviru programa i kako bi polaznici stvarno naučili sve što je predviđeno. Kad su u pitanju isntruktori, najčešće su vrlo dobri i adekvatni, ali im nedostaje znanje u oblasti mentorstva.

Mirjana Kovačević, direktorka Centra za edukaciju Privredne komore Srbije, rekla je da ova komora predstavlja najveće udruženje privrednika u Srbiji, čiji je osnovni zadatak zastupanje interesa svih privrednih subjekata, a jedan od vrlo važnih interesa jeste i razvoj kadrova. Nedostatak kadrova i kadrovi sa neadekvatnim kvalifikacijama su često tema sastanaka, kao i nastojanje i razmišljanje kako da se ovo pitanje reši. Naime, kad je reč o proizvodnim zanimanjima, za koja najviše radnika i nedostaje, treba pomenuti da je do ’70.-ih godina prošlog veka kod nas postojao model škola učenika u privredi. Iako je sad situacija drugačija, a tadašnji model je primenjivan u drugačijoj privrednoj strukturi – kada su postojali veliki privredni sistemi koji su mogli da podrže takav način obrazovanja kadrova, dok danas ima mnogo malih i srednjih preduzeća – problem ipak postoji i mora se naći način da se on reši.

Rekla je da je na sugestije privrednika (da sličan model onom koji smo mi nekada primenjivali, postoji u raznim zemljama u vidu dualnog obrazovanja), Privredna komora počela da istražuje ovaj model, njegove karakteristike, kao i da sagledava mogućnosti njegove primene kod nas. U Austriji i Nemačkoj je značajna uloga privrednika u obrazovanju, jer oni sami snose čak 80% troškova obrazovanja učenika. Međutim, s obzirom na teške uslove poslovanja kod nas, urađena je studija izvodljivosti, u kojoj je identifikovano koji su uslovi kod nas već ispunjeni za uvođenje određenih elemenata dualnog obrazovanja, kao i koji su dalji koraci neophodni i koje su opcije koje stoje na raspolaganju.

Pomenula je primer Austrije, gde u trogodišnjim školama, prvu godinu učenici provode u školama, kako bi stekli neophodno teoretsko znanje, a već od druge godine su više u privrednim subjektima, nego u školama. Ovo podrazumeva učenje kroz rad u preduzećima, a na taj način mlad čovek prolazi kroz sve faze koje zahteva određeno radno mesto, ali uz konstantan nadzor mentora, što učeniku pruža mogućnost i da razvija veštine, i da sagleda da li je on zapravo za taj posao. Što je važno, sistem obrazovanja je fleksibilan, odnosno, omogućava laku prohodnost svakome ko oceni da ima mogućnosti da dalje napreduje u karijeri i da nakon ove trogodišnje škole želi da završi i fakultet. Ono što je takođe važno je da učenici koji se opredele za ovakav sistem obrazovanja, prethodno imaju obezbeđeno radno mesto u određenom privrednom subjektu. U tom smislu, postoji lista akreditovanih radnih mesta, tj. privrednika koji su spremni da prime učenike na rad, pa oni konkurišu za ta radna mesta. Poslodavci uglavnom imaju obavezu da po završenoj praksi prime učenike, ukoliko je sve teklo na obostrano zadovoljstvo.

Rekla je da je održavanje stručne prakse kod nas daleko od načina na koji se sprovodi dualno obrazovanje u svetu. Međutim, prilikom izrade studije izvodljivosti, konstatovano je da su određeni uslovi ispunjeni i da postoje elementi koji ukazuju na to da dualni princip postoji u našem sistemu obrazovanja. Naime, u okviru srednjeg stručnog obrazovanja je predviđeno da se određeni procenat nastavnih programa realizuje u preduzećima, ali način na koji se stručna praksa realizuje i njen kvalitet, nisu u potpunosti u interesu ni privrednika, ni učenika. Privrednici zahtevaju mnogo ozbiljniji pristup čitavoj temi, kao i da se ona sistemski reguliše, kroz novi zakonodavni okvir, tako da se tačno zna šta ko ulaže i koliko ko dobija.

Naglasila je da je u okviru komore, održan veliki broj sastanaka sa privrednicima, koji su gotovo jednoglasno bili za uvođenje ovog modela i spremni su da sa svoje strane učine sve što mogu u tom pogledu. Na sastanicma su redovno bivali prisutni i predstavnici srednjih stručnih škola, i to svih profila. Ovo pokazuje da svi žele da dođe do određenih izmena, jer bi to predstavljalo opštu korist. Međutim, najpre je potrebno širom Srbije identifikovati sledeće: koja su zanimanja za koja bi obrazovanje moglo da se organizuje po ovom modelu, da li postoji kritična masa privrednika koja bi mogla da podrži takvo obrazovanje i da omogući da se mladi pod jednakim uslovima školuju u celoj Srbiji, da li su ispunjeni uslovi u privrednim subjektima za standardizaciju učeničkih radnih mesta, da li postoje instruktori/mentori i koliko su obučeni za rad sa decom.

Istakla je da je mnogo posla pred nama, ali da je za početak dobro to što pilot projekat već postoji, kao i određeno iskustvo.

Saša Hadžiahmetović iz Fondacije Konrad Adenauer, rekao je da ova fondacija koja dolazi iz Nemačke, podržava uvođenje sistema dualnog obrazovanja u Srbiji. U tom smislu, štampali su i publikaciju u kojoj je detaljno objašnjeno na koji način ovaj sistem funkcioniše u Nemačkoj, a dat je i predlog kako bi to moglo da se izvede ovde, tako da bude omogućeno da ono što pre bude uvedeno u Srbiji.

Siniša Kojić, direktor Politehničke škole u Kragujevcu, rekao je da obavlja i funkciju predsednika zajednice 122 mašinske škole u Srbiji, tako da je upoznat sa mnogim problemima koji se javljaju u praksi. Politehnička škola iz koje dolazi je najstarija srednja stručna škola na Balkanu, koja je osnovana pre 162 godine, a otvorena je takođe zbog potreba privrede. Ovaj vid dualnog obrazovanja, kao i onaj koji smo imali ’70.-ih godina prošlog veka, postizali su određene rezultate i to treba imati u vidu kad se razgovara o ovoj temi. Kopiranje tuđih sistema ne bi bilo dobro za naš obrazovni sistem, a to se vidi i iz praktičnih problema koji se javljaju u okviru pilot projekta. Naime, kad su u pitanju radna mesta sa povećanim rizikom, Zakon o radu isključuje svu decu ispod 18 godina, što predstavlja realni problem u vršenju praktične nastave. Stoga bi određene delove zakonodavstva trebalo razmotriti, naravno, ne tako da budu na štetu bezbednosti učenika, ali u cilju što bolje praktične obuke.

Smatra da instruktori/mentori predstavljaju ključ kvalitetne praktične nastave i da na tome treba ozbiljno raditi. Trenutno poslodavci velika sredstva izdvajaju za te potrebe, a država treba da nađe način da im pomogne.

Skrenuo je pažnju na to da se kod nas često poistovećuju dualno i zantasko obrazovanje. Međutim, dualno obrazovanje bi trebalo da podrazumeva obrazovanje na svim nivoima.

Takođe, smatra da bi trebalo preispitati planove upisa u srednje stručne škole, tako da se učenici upisuju u njih zato što to stvarno žele, a ne na osnovu želje njihovih roditelja, ili da im motiv bude to što misle da je ove škole lakše završiti, nego gimnazije.

Zajednica mašinskih škola se trudi da prati potrebe privrede, kroz inoviranje ili kreiranje novih obrazovnih profila. Međutim, neophodno je da privredni subjekti, Privredna komora itd, takođe aktivnije učestvuju u njihovom kreiranju. Obuke jesu dobre, ali se ne može govoriti o veštinama koje se na njima stiču u toku samo jednog, dva ili tri meseca, jer su u pitanju veštine za koje su najčešće potrebne godine da bi se njima ovladalo.

U diskusiji su učestvovali: Vesna Rakonjac, Milena Bićanin, Predrag Vukićević, Milanka Jevtović Vukojičić, Predrag Marković, Marko Atlagić, Aleksadnra Popović i Dragica Ivanović.

Predsednica se osvrnula na primedbu o isključivanju dece ispod 18 godina sa radnih mesta sa povećanim rizikom, pa je pomenula da bi u skorijoj budućnosti trebalo da bude donet zakon o osiguranju od povreda na radu. U tom smislu, sve primedbe ljudi iz prakse su dobrodošle, jer će prilikom izrade ovog zakona, određene sugestije moći da se uvrste, ali tako da apsolutno budu poštovani prava dece, njihova zdravstvena zaštita i bezbednost.

Milena Bićanin, narodna poslanica, rekla je da ovu temu zainteresovano prati, s obzirom na to da je i član Odbora za obrazovanje, nauku, tehnološki razvoj i informatičko društvo i smatra da je sasvim izlišno pitanje da li nam je dualno obrazovanje potrebno. Uvođenje sistema dualnog obrazovanja u Srbiji je apsolutno neophodno, ali tako da između ostalog vrati vrednost obrazovanja i rada na mesto koje oni u ovom društvu zaslužuju. Trebalo bi započeti od profesionalne orijentacije učenika osnovnih škola, jer ona deci pruža prvu šansu da uvide šta ih očekuje, kao i mogućnost da naprave prave izbore, a Ministarstvo bi trebalo da da jasan i nedvosmislen doprinos i podršku profesionalnoj orijentaciji. Takođe, u procesu uvođenja sistema dualnog obrazovanja, svi učesnici (Ministarstvo, privrednici, škole) treba da imaju jasno definisan interes, jer ukoliko bilo šta bilo kom učesniku bude nametnuto, doći će do mnogih problema. Potrebni su jasna zakonska regulativa, ozbiljni standardi i analiza, kao i praćenje rezultata od početka uvođenja dualnog obrazovanja.

Takođe, važno je i pitanje regulisanja statusa učenika u sistemu dualnog obrazovanja. Naime, u Nemačkoj je učenicima u ovom sistemu zagarantovana „zarada“ koja ne može biti manja od 500, ni veća od 1000 eura. U našim trenutnim prilikama se ovako nešto ne može ponuditi, ali je važno da ugovori koje učenici budu potpisivali sa kompanijama, budu jasni i precizni, jer će samo ovakav pristup dati očekivane rezultate.

Smatra da bi dualno obrazovanje kod nas pre trebalo zvati „učenje uz rad“, jer je na svim nivoima obrazovanja potrebno da učenje prati određena vrsta prakse.

Predrag Vukićević, predsednik Regionalne privredne komore Kruševac, rekao je da privreda Rasinskog okruga, obuhvata oko devet hiljada privrednih subjekata, od čega sedam hiljada preduzetnika. Karakteristika je rastući broj privrednih subjekata svake godine, naročito u preduzetništvu, što je retkost u domaćoj privredi. Samim tim je prisutna i zainteresovanost privrednika za otvaranje novih firmi, što je pozitivno za ceo region. Regionalna komora je do sad, pored velikog broja edukacija, održala i niz sastanaka sa privrednicima i preduzetnicima, na kojima je postalo jasno da je za njih sistem dualnog obrazovanja neophodan, u što ranijem roku. Potpisan je i određeni broj ugovora sa fakultetima u Republici, a sa tom praksom će biti nastavljeno, zbog njihove zainteresovanosti da sarađuju sa privrednim komorama, kao i sa privrednicima. Potpisani su i ugovori o sprovođenju stručne prakse za vreme leta, kad studenti imaju pauzu.

Kad su u pitanju srednje stručne škole, rekao je da se upravo kroz edukaciju i razgovore sa privrednicima, došlo do zajedničkog cilja, a to je potreba za povezivanjem institucija.

Predložio je da se u narednu fazu pilot projekta dualnog obrazovanja, uključi Mašinsko-elektrotehnička škola u Kruševcu, s obzirom na novotovorenu američku kompaniju u tom gradu, koja će u narednom periodu imati potrebe za oko 1000 radnika, pa bi bilo dobro da učenici ove škole budu obučeni za rad u toj fabrici. Drugi predlog je i uključivanje Hemijske škole, s obzirom na to da je Kruševac centar hemijske i gumarske industrije.

Milanka Jevtović Vukojičić, članica Odbora, rekla je da u pogledu dualnog obrazovanja, treba koristiti iskustva određenih evropskih zemalja, ali da je dobro iskoristiti i naša iskustva, iako je ‘70.-ih godina prošlog veka kod nas bila drugačija društveno-ekonomska situacija. Dualno obrazovanje posmatra pre svega iz ugla smanjenja siromaštva, tako što će ono olakšati pristup zapošljavanju i najugroženijim kategorijama stanovništva. Osim toga, dualno obrazovanje podrazumeva i veću uključenost u rad učenika tokom obrazovnog procesa, a na taj način se postižu povećan stepen odgovornosti, motivisanosti i angažovanja učenika, kao i sticanje adekvatnog umeća, koje će biti primenljivo na radnom mestu, odmah po završetku obrazovanja. Dualno obrazovanje zapravo podrazumeva učenje kroz ceo život i ceo radni vek.

Predsednica je skrenula pažnju, s obzirom na to da nas očekuje pruistupanje Evropskoj uniji, da će tad doći do slobodnog kretanja radne snage. Na to treba da budemo unapred spremni, odnosno, kadrove treba već sad da pripremamo i da inoviramo znanja, a edukaciju da prilagodimo novim tehnologijama. Stoga smatra da dualno obrazovanje u ovom trenutku nema alternativu.

Predrag Marković, direktor filijale Nacionalne službe za zapošljavanje Kruševac, rekao je da ova filijala poslednje tri godine radi ankete među poslodavcima. Na terenu se došlo do zaključka da nije definisan nacionalni okvir kvalifikacija, a osim toga je nedovoljna informisanost poslodavaca. Prilikom vršenja anketa, nisu uspeli da definišu koja su znanja i veštine potrebni, da bi se došlo do profila radnika za određenog poslodavca. Takođe, problem predstavlja opremljenost učionica zastarelom opremom, što je neprimenljivo za obuku učenika i njihovu pripremu za dalji rad.

Marko Atlagić, narodni poslanik, rekao je da dualno obrazovanje, koje naziva i obrazovanje uz rad, kod nas nije ništa novo i da ne bi bilo dobro taj model direktno preneti od drugih zemalja.

Kritikovao je to što je kod nas tokom godina obrazovanje u celini dosta zapostavljeno, a posebno vaspitanje i praktična nastava, kao važne komponente obrazovanja. Takođe, prisutan je prodor tehnoloških, organizacionih i komunikacijskih inovacija, pa prosečan učenik/student i nastavnk/profesor teško mogu da ih prate. Postoji i problem nastavnog kadra, u smislu stručnosti i odnosa prema radu, a veliki problem predstavlja i nedostatak nacionalnog okvira kvalifikacija.

Aleksadnra Popović iz Fondacije Konrad Adenauer, složila se sa prethodnim govornikom da je lista problema pozamašna. Međutim, smatra da današnje javno slušanje može da doprinese konstruktivnom pronalaženju rešenja, s obzirom na to da su različiti govornici već ponudili određene predloge. Fondacija ovo podržava, ali ne u smislu nametanja nemačkog modela, već kao predlog o kom je moguće raspravljati i doneti pravni okvir, koji će omogućiti prosperitet, smanjenje nezaposlenosti i nove investitore.

Predsednica se složila da je svako iskustvo dobrodošlo i istakla da je lakše raditi kad već postoje nečiji rezultati, nego početi od nule.

Dragica Ivanović, načelnica u Ministarstvu za rad, zapošljavanje, boračka i socijalna pitanja, rekla je da i u zemljama s dualnim obrazovanjem, gde mere aktivne politike zapošljavanja postoje, uvek ima teže zapošljivih lica. Cilj ja da kod nas ove mere uključe teže zapošljiva lica, ali problem predstavlja to što u ovom trenutku i ona lica koja završe srednju ili visoku školu, ulaze u kategoriju teže zapošljivih lica. Naime, bez dodatne podrške i sredstava za uključivanje u određene mere, ova lica imaju male šanse za zapošljavanje. Stoga bi u narednom periodu fokus trebalo da bude na onim licima koja nisu uopšte ili su nisko kvalifikovana, onim koja nisu završila, tj. koja su napustila školu (ovde je važna profesionalna orjentacija, kako bi se smanjio broj onih koji ranije napuštaju školovanje), osobama s invaliditetom, višestruko ugroženim kategorijama i sl. Veliki je problem sa viškom zaposlenih koji dolaze iz privrede, koji su godinama radili u preduzećima sa zastarelim tehnologijama, pa bez dodatne podrške, kroz obuke i sticanje dodatnih znanja, oni ne mogu da budu konkurentni na tržištu rada. U tom smislu, dualno obrazovanje treba da pruži podršku mladima koji tek ulaze u svet rada, a da se mere aktivne politike bave teže zapošljivim kategorijama.

Branko Đurović, zamenik člana Odbora, rekao je da dolazi iz zdravstvenog sektora, u kom se već više decenija teoretski radi na bazi dualnog obrazovanja, kad su u pitanju i srednje i visoke škole. Ovo podrazumeva obrazovanje uz rad u laboratorijama i na klinikama. Međutim, rezultat je mnogo nezaposlenih lekara, koji odlaze u druge evropske zemlje. Stoga bi trebalo da bude više radnih mesta, a manje studenata Medicinskog fakulteta, kao i da manji broj studenata bude na jednog asistenta, docenta itd, kako bi sa ovog fakulteta izlazio kvalifikovan kadar, koji će imati adekvatno obrazovanje i koji će po završetku studiranja čekati posao.

Predsednica se složila da zdravstvena struka predstavlja dobar primer dualnog obrazovanja, ali da tu problem nije u sistemu dualnog obrazovanja, već u hiperprodukciji kadrova. Naime, u prethodnom periodu se nije vodilo računa o potrebama, niti o tome da se stariji kadrovi zamenjuju mlađim, kao ni o hiperprodukciji u srednjim medicinskim školama.

Predsednica je zatvorila javno slušanje, zahvalivši svima na konstruktivnoj diskusiji, kao i UNDP na podršci.

INFORMACIJU SAČINILA

Hana Butković